उदयपुर. इस साल के शिल्पग्राम उत्सव का बुधवार को समापन हो गया। अंतिम दिन मुख्य रंगमंच कलांगन पर सांस्कृतिक सांझ में एक ही मंच पर देशभर के लोक कलाकारों ने जुगलबंदी कर उत्सव की शानदार विदाई दी।
यह अवसर था जहां अलग-अलग लोक रंग लिए कलाकारों ने एक साथ प्रस्तुति दी। मानो वे भारत के अर्थ को सार्थक कर रहे हों। ‘झंकार’ नाम की प्रस्तुति में विभिन्न राज्यों के लोक वाद्यों को अनूठे अंदाज में कोरियोग्राफ किया गया। इसमें देशभर के साजों के साथ नाच का समावेश खूब रहा। एक समय पूरा शिल्पग्राम झंकार से झंकृत हो उठा। इसमें करीब 14 राज्यों के कलाकार और दो दर्जन वाद्य यंत्र शामिल थे।
इन राज्यों की लोक कलाओं से रंग में रंगा कलांगन मंच
समापन सांझ में ओडिसा के कालाहांडी के आदिवासियों ने सिंगारी नृत्य प्रस्तुत किया। भपंग वादक जुम्मे खां ने लोकप्रिय गीत ‘कोई कांई जाणे..’ सुनाया। असम का बिहू, पंजाब का भांगड़ा भी आकर्षक रहा। वहीं, गुजरात के सिद्धी धमाल कलाकारों ने धमाल मचाया। उन्होंने मुगरवान और मसिण्डो की धुन पर थिरकते हुए सिर से नारियल फोड़ने के करिश्मे दिखाकर रोमांच पैदा किया। मणिपुर के पुंग ढोल चोलम नर्तकों ने पूर्वोत्तर की परंपरा को दिखाया।
मेले में 1500 कलाकार-शिल्पकारों ने की शिरकत
उत्सव में करीब 695 कलाकारों और 800 शिल्पकारों ने शिरकत की। दस दिवसीय उत्सव में पश्चिम क्षेत्र सांस्कृतिक केंद्र ने पहली बार एलईडी स्क्रीन पर डॉक्यूमेंट्री का प्रदर्शन, आगंतुकों के लिए मंच देने के लिए ‘हिवड़ा री हूक-याने दिल चाहता है...’, बाल संसार जैसे आयोजन किए गए। देश भर से आए लोक कलाकारों ने रंगमंच पर अपनी आल्हादकारी प्रस्तुतियों से लोगों के दिल पर अमिट छाप छोड़ी। शिल्पकारों की वस्तुओं को लोगों ने बहुत पसंद किया।
hin_Deva hin_Deva hin_Deva hin_Deva hin_Deva hin_Deva